KIRJALLINEN KYSYMYS P-1770/99 esittäjä(t): Marie Isler Béguin (Verts/ALE) komissiolle. Pyreneiden ylityksessä Aspen laakson kautta käytettävä rautatieyhteys.



Virallinen lehti nro 219 E , 01/08/2000 s. 0024 - 0025



KIRJALLINEN KYSYMYS P-1770/99 esittäjä(t): Marie Isler Béguin (Verts/ALE) komissiolle (30. syyskuuta 1999) Aihe: Pyreneiden ylityksessä Aspen laakson kautta käytettävä rautatieyhteys Pyreneiden ylityksessä Aspen laakson ja Somportin solan kautta käytettävä liikennemuoto on jo vuosien ajan ollut paikallisen yhteisön, alueen kuntien ja kansallisten viranomaisten välisen kiistan aiheena. Maantieyhteyttä uusitaan ja laajennetaan, vaikka Ranskan ja Espanjan välillä on jo olemassa rautatieyhteys, joka on poistettu osittain käytöstä. Huomattavan vastustuksen ja ympäristönäkökohtien vuoksi maantieyhteyden parannustyöt pysäytettiin, ja kansalliset viranomaiset samoin kuin Euroopan komissio aloittivat pohdiskelut eri liikennemuotoja koskevista strategioista ja rautatieyhteyden valitsemisesta ensisijaiseksi Euroopan laajuiseksi tulevaisuuden liikenneverkostoksi. Maantieyhteyden parannustyöt laaksossa aloitettiin silti uudelleen 13. syyskuuta. Euroopan unioni rahoittaa kuitenkin kannattavuustutkimusta, joka koskee Pyreneiden ylittämistä rautateitse. Lisäksi puheenjohtajavaltio on ohjelmassaan samoin kuin Euroopan komissio strategia-asiakirjoissaan todennut, että rautatieliikenteen elvyttäminen Euroopassa on painopistealue kestävää liikkuvuutta koskevan eurooppalaisen politiikan toteutuksessa. Voiko Euroopan komissio selittää, miksi maantieverkkoa koskevat työt on aloitettu uudelleen? Onko unionilla edellä mainitun tutkimuksen ohella muita rahoitussitoumuksia Pyreneiden ylityksessä Aspen laakson kautta käytettävän yhteyden suhteen? Aikooko Euroopan komissio tehdä aloitteita Ranskan ja Espanjan hallituksen toimien koordinoimiseksi, jotta maantieyhteyden kehittämishankkeet pysäytetään lopullisesti? Maantieyhteyshän tekisi rautatieyhteyden tulevaisuudessa hyödyttömäksi varsinkin tavarankuljetuksissa. Loyola de Palacion komission puolesta antama vastaus (28. lokakuuta 1999) Pyreneitä ylitettäessä vaikean ongelman aiheuttaa valinta maantie- ja rautatieyhteyden välillä herkillä alueilla. On totta, että yhteisö on osarahoittanut rautateitä koskevaa toteutettavuustutkimusta, sillä on tärkeää, että kaikki mahdolliset ratkaisuvaihtoehdot tutkitaan. Kyseinen rautatieyhteys ei ole kuitenkaan tällä hetkellä osa Euroopan laajuista liikenneverkkoa sellaisena kuin Euroopan parlamentti ja neuvosto päättivät vuonna 1996(1). Siksi sille ei voida myöntää rahoitusta Euroopan laajuisen liikenneverkon budjettikohdasta. Asianomaiset jäsenvaltiot päättävät itse tietöiden jälleenaloittamisesta, ja koska yhteisön ympäristöä koskevia sääntöjä vastaan ei ole rikottu, komissio ei voi puuttua asiaan. Huomionarvoinen seikka on kuitenkin se, että Espanja ja Ranska ovat sopineet Pyreneiden yli kulkevia tavara- ja liikennevirtoja valvovan järjestelmän luomisesta. Sen avulla voidaan vuoden 1999 loppupuolelta alkaen tehdä kansanedustajien, yhdistysten ja ammattilaisten käyttöön vuosittain täydellisiä ja ajantasaistettuja analyysejä tavaraliikenteen liikennemuoto-kohtaisesta kehityksestä, tarjottujen palvelujen kehityksestä ja siitä, miten infrastruktuuriverkko on sopeutunut kuljetuksen ja liikenteen käyttöön. Komissio aikoo jatkaa keskustelua jäsenvaltioiden ja asianomaisten alueiden kanssa ollakseen varma siitä, että päätöksiä tehtäessä sekä taloudelliset että ympäristönsuojeluun liittyvät velvoitteet otetaan huomioon. Tällä keskustelulla on varmasti suuri merkitys tarkasteltaessa Euroopan laajuisen liikenneverkon suuntauksia. (1) EYVL L 228, 9.9.1996.